לק"י ט באלול תשע"ו

עתליה [מלכים ב פרק יא]

**ביאליק בביקורו האחרון בנהלל, 1932**:

מאשימים את היהודים שהם לא למדו ב"חדר" תנ"ך. למדו חומש וזכרו פסוק בישעיהו מתוך בבא קמא. רבותי, אני חושב את זה לאחד הפלאים, לחיזיון טוב מאוד, שהבניין הענקי הזה בלע לתוכו את הבניין הקודם. כך צריך להיות, מפני שכל דור ודור הולך ומשקיע את הבניינים הקודמים בתוך בנייניו הוא. והנה גם זה סימן של חידוש ערכים.

* הם באו אל התנ"ך מתוך הרגשת עצמם, מתוך יחסם הם ולא מתוך יחס הראשונים. הם כבר קלטו את התנ"ך בצורה אחרת. ההערכה שלהם, הטעם שהרגישו בספר זה היה הטעם של זמנם ולא הטעם של הזמנים הקודמים. הם הפכו את התנ"ך לחומר חדש, אם תרצו לומר, זו הערכה חדשה או שינוי בניין המחדש את הקניין הישן של הכינוס הראשון. הם, כמובן, ציירו לעצמם את דוד המלך בדמותם הם, בצורת חייהם הם. […] הם היו אנשים חופשיים. לא נשתעבדו לדורות הקודמים. […] והם יפה עשו שעיבדו ועיכלו והכניסו את כל התנ"ך בבניין.
* ואני מבטיח לכם, שהיהודים שזכרו את הפסוק התנ"כי מתוך בבא קמא, הרגישו את התנ"ך והוא זרם בדמם יותר ממנו, שאנו זוכרים את מקומו של כל פסוק, מפני שהם עיכלו את התנ"ך מתוך התלמוד. בתוך התלמוד מובלע התנ"ך אולי 50 פעמים. לא תמצאו פסוק שלא הובא בתלמוד לכל הפחות 20 פעמים. אם כן, אני אומר, זה אקט נפלא שמראה איך עם צריך לנהוג בכיבושו הקודם. לא להשתעבד, כמו שעשו הקראים, לכיבוש שלהם, אלא לעבד אותו, להוציא מתוכו עסיס חדש, לחלוחית חדשה לשם צמיחה חדשה, לשם בניין חדש, לשם צורה חדשה.

**מדרש רבה אסתר פרשה ג פסקה ב**: ארבע נשים נטלו ממשלה בעולם ואלו הן איזבל ועתליה מישראל ושמירמית [אשת נבוכדנצר] וושתי מאומות העולם:

**ז'אן רסין** (1639-1699; מחזאי צרפתי), עתליה, עברית: אליהו מיטוס: **כי בת איזבל אשת הדמים זוממת... מרשעת זו אשר ילדי בנה רצחה, אף נגד אלוהים יד זידונה שלחה.**

1. וַעֲתַלְיָה אֵם אֲחַזְיָהוּ רָאֲתָה כִּי מֵת בְּנָהּ [יורם בידי יהוא] וַתָּקָם וַתְּאַבֵּד אֵת כָּל זֶרַע הַמַּמְלָכָה:

**הרב יגאל אריאל, מקדש מלך**: מה הועילה לעתליה הריגת כל זרע המלוכה? במה הועילה פעולה זו לשיטתה?
**א.** תאוות השלטון - נראה שביסוד מעשיה של עתליה עומדת **תאוות שלטון חסרת מעצורים**, אותה ירשה מביתה והביאה לירושלים. מעשיה עתה הם המשך טבעי לרצחנותו של יהורם בעלה, שהרג את אחיו כדי לבסס את שלטונו. ייתכן שהיא דחפה את בעלה למעשיו אז, ועתה חיסלה את ביתה שלה כדי לממש את שלטונה ולמלוך בעצמה.
**ב.** הצלה - מותר לשער שבעקבות הפיכת יהוא והריגת כל משפחתה בשומרון נדחפה עתליה לתחושת מצור ורדיפה. השמדת בית דוד נועדה - בשגעון הרדיפה הזה - להיות **מהלך אסטרטגי שימנע מיהוא בעלי ברית אפשריים בירושלים**, ויעצור בעדו מלהשתלט על יהודה ולהרוג אותה, את עתליה, כמי שמייצגת את שארית בית אחאב.
**ג.** יאוש - עתליה התייאשה ולא ראתה לעצמה ולביתה סיכוי. **בפרץ אחרון של טירוף וייאוש התעוררה להשאיר את חותמה בעולם על ידי הרס כל היש והחרבתו יחד איתה.
ד.** נקמה - יהוא שנא את ביתה והחריבו, ואיים עליה גופנית ונפשית, לכן כל מה שהיה קשור אליו היה מאוס בעיניה ומפחיד. **יהוא שבישר במהפכתו את תחייתה של רוח האמונה הקמאית של ישראל, היה בשביל עתליה רוח רפאים שעלתה מתהום הנשיה להחזיר את הגלגל אחורנית, ולהשיב את כל שהיה קשור למסורת ישראל ואמונתו שהיו שנואים עליה**. לכן כאשר התמוטטו כל תקוותיה וערכיה של עתליה, הפנתה את שגעון נקמתה כלפי בית דוד.

(ב) וַתִּקַּח יְהוֹשֶׁבַע בַּת הַמֶּלֶךְ יוֹרָם אֲחוֹת אֲחַזְיָהוּ אֶת יוֹאָשׁ בֶּן אֲחַזְיָה וַתִּגְנֹב אֹתוֹ מִתּוֹךְ בְּנֵי הַמֶּלֶךְ הַמּוּמָתִים אֹתוֹ וְאֶת מֵנִקְתּוֹ בַּחֲדַר הַמִּטּוֹת וַיַּסְתִּרוּ אֹתוֹ מִפְּנֵי עֲתַלְיָהוּ וְלֹא הוּמָת: **רש"י**: בעליית בית קדשי הקדשים.

(ג) וַיְהִי אִתָּהּ בֵּית יְדֹוָד מִתְחַבֵּא שֵׁשׁ שָׁנִים וַעֲתַלְיָה מֹלֶכֶת עַל הָאָרֶץ:(ד) וּבַשָּׁנָה הַשְּׁבִיעִית שָׁלַח יְהוֹיָדָע וַיִּקַּח אֶת שָׂרֵי הַמֵּאוֹת לַכָּרִי וְלָרָצִים **רש"י**: שרי המאות לגבורים, ושרי מאות לרצים. ולשון כרי שלא אמר לכרים, שם דבר של קבוצת הגבורים, וַיָּבֵא אֹתָם אֵלָיו בֵּית יְדֹוָד וַיִּכְרֹת לָהֶם בְּרִית וַיַּשְׁבַּע אֹתָם בְּבֵית יְדֹוָד וַיַּרְא אֹתָם אֶת בֶּן הַמֶּלֶךְ:[[1]](#footnote-1)

**ברייתא דסדר עולם רבה פרק יח**: ותקח יואש את יהושבעת ויהי אתה בבית ה' וגו' ועליו הכתוב אומר (תהלים כ"ז) כי יצפנני בסכה וגו' מהו בצור ירוממני זה יהוידע הכהן בן אדם שהוא דומה לצור.

(ה) וַיְצַוֵּם לֵאמֹר זֶה הַדָּבָר אֲשֶׁר תַּעֲשׂוּן הַשְּׁלִשִׁית מִכֶּם בָּאֵי הַשַּׁבָּת וְשֹׁמְרֵי מִשְׁמֶרֶת בֵּית הַמֶּלֶךְ:

(ו) וְהַשְּׁלִשִׁית בְּשַׁעַר סוּר וְהַשְּׁלִשִׁית בַּשַּׁעַר אַחַר הָרָצִים וּשְׁמַרְתֶּם אֶת מִשְׁמֶרֶת הַבַּיִת מַסָּח: רש"י: שמרוהו מאד, שלא תסיחו דעתכם, לשון נואש (שמואל א כז א), שלא יהא יאוש בדבר

(ז) וּשְׁתֵּי הַיָּדוֹת בָּכֶם כֹּל יֹצְאֵי הַשַּׁבָּת וְשָׁמְרוּ אֶת מִשְׁמֶרֶת בֵּית יְדֹוָד אֶל הַמֶּלֶךְ:

(ח) וְהִקַּפְתֶּם עַל הַמֶּלֶךְ סָבִיב אִישׁ וְכֵלָיו בְּיָדוֹ וְהַבָּא אֶל הַשְּׂדֵרוֹת יוּמָת וִהְיוּ אֶת הַמֶּלֶךְ בְּצֵאתוֹ וּבְבֹאוֹ:

(ט) וַיַּעֲשׂוּ שָׂרֵי הַמֵּאֹיות \{הַמֵּאוֹת\} כְּכֹל אֲשֶׁר צִוָּה יְהוֹיָדָע הַכֹּהֵן וַיִּקְחוּ אִישׁ אֶת אֲנָשָׁיו בָּאֵי הַשַּׁבָּת עִם יֹצְאֵי הַשַּׁבָּת וַיָּבֹאוּ אֶל יְהוֹיָדָע הַכֹּהֵן:

(י) וַיִּתֵּן הַכֹּהֵן לְשָׂרֵי הַמֵּאֹיות \{הַמֵּאוֹת\} אֶת הַחֲנִית וְאֶת הַשְּׁלָטִים אֲשֶׁר לַמֶּלֶךְ דָּוִד אֲשֶׁר בְּבֵית יְדֹוָד:

(יא) וַיַּעַמְדוּ הָרָצִים אִישׁ וְכֵלָיו בְּיָדוֹ מִכֶּתֶף הַבַּיִת הַיְמָנִית עַד כֶּתֶף הַבַּיִת הַשְּׂמָאלִית לַמִּזְבֵּחַ וְלַבָּיִת עַל הַמֶּלֶךְ סָבִיב:

(יב) וַיּוֹצִא אֶת בֶּן הַמֶּלֶךְ וַיִּתֵּן עָלָיו אֶת הַנֵּזֶר וְאֶת הָעֵדוּת וַיַּמְלִכוּ אֹתוֹ וַיִּמְשָׁחֻהוּ וַיַּכּוּ כָף וַיֹּאמְרוּ יְחִי הַמֶּלֶךְ:

(יג) וַתִּשְׁמַע עֲתַלְיָה אֶת קוֹל הָרָצִין הָעָם וַתָּבֹא אֶל הָעָם בֵּית יְדֹוָד:

(יד) וַתֵּרֶא וְהִנֵּה הַמֶּלֶךְ עֹמֵד עַל הָעַמּוּד כַּמִּשְׁפָּט וְהַשָּׂרִים וְהַחֲצֹצְרוֹת אֶל הַמֶּלֶךְ וְכָל עַם הָאָרֶץ שָׂמֵחַ וְתֹקֵעַ בַּחֲצֹצְרוֹת וַתִּקְרַע עֲתַלְיָה אֶת בְּגָדֶיהָ וַתִּקְרָא קֶשֶׁר קָשֶׁר: רש"י: מרד מרד יש כאן

(טו) וַיְצַו יְהוֹיָדָע הַכֹּהֵן אֶת שָׂרֵי הַמֵּיאוֹת \{הַמֵּאוֹת\} פְּקֻדֵי הַחַיִל וַיֹּאמֶר אֲלֵיהֶם הוֹצִיאוּ אֹתָהּ אֶל מִבֵּית לַשְּׂדֵרֹת וְהַבָּא אַחֲרֶיהָ הָמֵת בֶּחָרֶב כִּי אָמַר הַכֹּהֵן אַל תּוּמַת בֵּית יְדֹוָד:

(טז) וַיָּשִׂמוּ לָהּ יָדַיִם וַתָּבוֹא דֶּרֶךְ מְבוֹא הַסּוּסִים בֵּית הַמֶּלֶךְ וַתּוּמַת שָׁם:

(יז) וַיִּכְרֹת יְהוֹיָדָע אֶת הַבְּרִית בֵּין יְדֹוָד וּבֵין הַמֶּלֶךְ וּבֵין הָעָם לִהְיוֹת לְעָם לַידֹוָד וּבֵין הַמֶּלֶךְ וּבֵין הָעָם:

(יח) וַיָּבֹאוּ כָל עַם הָאָרֶץ בֵּית הַבַּעַל וַיִּתְּצֻהוּ אֶת מִזְבְּחוֹתָו \{מִזְבְּחֹתָיו\} וְאֶת צְלָמָיו שִׁבְּרוּ הֵיטֵב וְאֵת מַתָּן כֹּהֵן הַבַּעַל הָרְגוּ לִפְנֵי הַמִּזְבְּחוֹת וַיָּשֶׂם הַכֹּהֵן פְּקֻדֹּת עַל בֵּית יְדֹוָד:

(יט) וַיִּקַּח אֶת שָׂרֵי הַמֵּאוֹת וְאֶת הַכָּרִי וְאֶת הָרָצִים וְאֵת כָּל עַם הָאָרֶץ וַיֹּרִידוּ אֶת הַמֶּלֶךְ מִבֵּית יְדֹוָד וַיָּבוֹאוּ דֶּרֶךְ שַׁעַר הָרָצִים בֵּית הַמֶּלֶךְ וַיֵּשֶׁב עַל כִּסֵּא הַמְּלָכִים:

1. **דברי הימים ב פרק כג**: (א) וּבַשָּׁנָה הַשְּׁבִעִית הִתְחַזַּק יְהוֹיָדָע וַיִּקַּח אֶת שָׂרֵי הַמֵּאוֹת לַעֲזַרְיָהוּ בֶן יְרֹחָם וּלְיִשְׁמָעֵאל בֶּן יְהוֹחָנָן וְלַעֲזַרְיָהוּ בֶן עוֹבֵד וְאֶת מַעֲשֵׂיָהוּ בֶן עֲדָיָהוּ וְאֶת אֱלִישָׁפָט בֶּן זִכְרִי עִמּוֹ בַבְּרִית:

(ב) וַיָּסֹבּוּ בִּיהוּדָה וַיִּקְבְּצוּ אֶת הַלְוִיִּם מִכָּל עָרֵי יְהוּדָה וְרָאשֵׁי הָאָבוֹת לְיִשְׂרָאֵל וַיָּבֹאוּ אֶל יְרוּשָׁלִָם:

(ג) וַיִּכְרֹת כָּל הַקָּהָל בְּרִית בְּבֵית הָאֱלֹהִים עִם הַמֶּלֶךְ וַיֹּאמֶר לָהֶם הִנֵּה בֶן הַמֶּלֶךְ יִמְלֹךְ כַּאֲשֶׁר דִּבֶּר יְדֹוָד עַל בְּנֵי דָוִיד:

(ד) זֶה הַדָּבָר אֲשֶׁר תַּעֲשׂוּ הַשְּׁלִשִׁית מִכֶּם בָּאֵי הַשַּׁבָּת לַכֹּהֲנִים וְלַלְוִיִּם לְשֹׁעֲרֵי הַסִּפִּים:

(ה) וְהַשְּׁלִשִׁית בְּבֵית הַמֶּלֶךְ וְהַשְּׁלִשִׁית בְּשַׁעַר הַיְסוֹד וְכָל הָעָם בְּחַצְרוֹת בֵּית יְדֹוָד:

(ו) וְאַל יָבוֹא בֵית יְדֹוָד כִּי אִם הַכֹּהֲנִים וְהַמְשָׁרְתִים לַלְוִיִּם הֵמָּה יָבֹאוּ כִּי קֹדֶשׁ הֵמָּה וְכָל הָעָם יִשְׁמְרוּ מִשְׁמֶרֶת יְדֹוָד:

(ז) וְהִקִּיפוּ הַלְוִיִּם אֶת הַמֶּלֶךְ סָבִיב אִישׁ וְכֵלָיו בְּיָדוֹ וְהַבָּא אֶל הַבַּיִת יוּמָת וִהְיוּ אֶת הַמֶּלֶךְ בְּבֹאוֹ וּבְצֵאתוֹ:

(ח) וַיַּעֲשׂוּ הַלְוִיִּם וְכָל יְהוּדָה כְּכֹל אֲשֶׁר צִוָּה יְהוֹיָדָע הַכֹּהֵן וַיִּקְחוּ אִישׁ אֶת אֲנָשָׁיו בָּאֵי הַשַּׁבָּת עִם יוֹצְאֵי הַשַּׁבָּת כִּי לֹא פָטַר יְהוֹיָדָע הַכֹּהֵן אֶת הַמַּחְלְקוֹת:

(ט) וַיִּתֵּן יְהוֹיָדָע הַכֹּהֵן לְשָׂרֵי הַמֵּאוֹת אֶת הַחֲנִיתִים וְאֶת הַמָּגִנּוֹת וְאֶת הַשְּׁלָטִים אֲשֶׁר לַמֶּלֶךְ דָּוִיד אֲשֶׁר בֵּית הָאֱלֹהִים:

(י) וַיַּעֲמֵד אֶת כָּל הָעָם וְאִישׁ שִׁלְחוֹ בְיָדוֹ מִכֶּתֶף הַבַּיִת הַיְמָנִית עַד כֶּתֶף הַבַּיִת הַשְּׂמָאלִית לַמִּזְבֵּחַ וְלַבָּיִת עַל הַמֶּלֶךְ סָבִיב:

(יא) וַיּוֹצִיאוּ אֶת בֶּן הַמֶּלֶךְ וַיִּתְּנוּ עָלָיו אֶת הַנֵּזֶר וְאֶת הָעֵדוּת וַיַּמְלִיכוּ אֹתוֹ וַיִּמְשָׁחֻהוּ יְהוֹיָדָע וּבָנָיו וַיֹּאמְרוּ יְחִי הַמֶּלֶךְ:

(יב) וַתִּשְׁמַע עֲתַלְיָהוּ אֶת קוֹל הָעָם הָרָצִים וְהַמְהַלְלִים אֶת הַמֶּלֶךְ וַתָּבוֹא אֶל הָעָם בֵּית יְדֹוָד:

(יג) וַתֵּרֶא וְהִנֵּה הַמֶּלֶךְ עוֹמֵד עַל עַמּוּדוֹ בַּמָּבוֹא וְהַשָּׂרִים וְהַחֲצֹצְרוֹת עַל הַמֶּלֶךְ וְכָל עַם הָאָרֶץ שָׂמֵחַ וְתוֹקֵעַ בַּחֲצֹצְרוֹת וְהַמְשׁוֹרְרִים בִּכְלֵי הַשִּׁיר וּמוֹדִיעִים לְהַלֵּל וַתִּקְרַע עֲתַלְיָהוּ אֶת בְּגָדֶיהָ וַתֹּאמֶר קֶשֶׁר קָשֶׁר:

(יד) וַיּוֹצֵא יְהוֹיָדָע הַכֹּהֵן אֶת שָׂרֵי הַמֵּאוֹת פְּקוּדֵי הַחַיִל וַיֹּאמֶר אֲלֵהֶם הוֹצִיאוּהָ אֶל מִבֵּית הַשְּׂדֵרוֹת וְהַבָּא אַחֲרֶיהָ יוּמַת בֶּחָרֶב כִּי אָמַר הַכֹּהֵן לֹא תְמִיתוּהָ בֵּית יְדֹוָד:

(טו) וַיָּשִׂימוּ לָהּ יָדַיִם וַתָּבוֹא אֶל מְבוֹא שַׁעַר הַסּוּסִים בֵּית הַמֶּלֶךְ וַיְמִיתוּהָ שָׁם:

(טז) וַיִּכְרֹת יְהוֹיָדָע בְּרִית בֵּינוֹ וּבֵין כָּל הָעָם וּבֵין הַמֶּלֶךְ לִהְיוֹת לְעָם לַידֹוָד: [↑](#footnote-ref-1)